丹尼士統治者

丹尼士統治者係一款由英國丹尼士車廠出嘅後置引擎巴士，亦係丹尼士喺1970年代重返英國巴士市場而推出嘅第一款巴士，1977年亮相。

設計 
丹尼士統治者嘅設計同當年嘅後置引擎雙層巴士有啲似，引擎都係打橫擺喺車尾，而散熱水箱就擺喺車頭。佢嘅基本機械配搭係吉拿6LXB引擎加Voith DIWA 851波箱。不過佢亦曾經配其他型號嘅吉拿引擎，同埋勞斯萊斯、DAF以及康明斯L10引擎，另外亦有啲係配其他波箱包括Maxwell等等。

架車初時有丹尼士自製嘅U形尾軸同埋GKN尾軸可以揀，後來丹尼士尾軸嘅選擇取消咗。避震方面，初時係用葉片彈簧，1980年加入氣墊懸掛嘅選擇，1983年起氣墊懸掛成為標準。

丹尼士統治者通常都係整成雙層巴士，不過喺1978至1980年亦有啲係整成單層巴士。

英國 
丹尼士統治者喺英國有多間市營巴士公司同埋國營嘅Passenger Transport Executive買，其中以South Yorkshire PTE買得最多，總共有超過三百架，當中包括一架喺1985年交貨嘅無軌電車，另外Leicester City Transport亦買咗百幾架。

不過自1986年起英國政府開始公營交通服務私有化，丹尼士統治者喺英國嘅銷路一路下跌，去到1994至1995年英國更係冇一架新嘅丹尼士統治者巴士投入服務。最後4架喺1996年付運畀Guildford & West Surrey。

喺英國嘅統治者雙層巴士可以用東蘭開夏、亞歷山大或Northern Counties車身，部分早期嘅統治者巴士更採用Marshall、Willowbrook車身。而單層版就配東蘭開夏或Marshall車身。

出口市場 
香港嘅中華巴士喺1979年引入一架配東蘭開夏車身嘅統治者10.3米樣辦巴士。到咗1982年，中巴再引入6架配亞歷山大RL型矮車身嘅統治者9.5米巴士，其中頭3架用葉片彈簧懸掛，之後嗰3架係用氣墊懸掛，主要行來往中環至山頂之間嘅15號線，以佢嘅矮車身，方便駛過山頂嘅渣甸橋。7架統治者巴士喺1996年至1997年間退役。

同樣喺香港嘅九龍巴士喺1983年至1984年間引入40架配都普金屬部分車身嘅統治者9.5米巴士。首架喺1983年聖誕夜首航，而其餘39架就喺1984年投入服務。40架統治者巴士喺2000至2001年間退役。

新加坡巴士公司喺1982年接收咗1架配東蘭開夏車身同埋DAF引擎嘅統治者樣辦巴士，不過新加坡巴士公司試完之後冇要到架車。巴士隨後喺1984年運咗去香港，並喺1986年加入九巴訓練巴士車隊。

停產 
丹尼士統治者喺1996年停產，總產量係1,007架。佢俾丹尼士飛箭雙層巴士取代。

EBB846W-1980 Dennis Dominator ICU - DENNIS Fire Engines in preservation

巴士型號